
Text rozhodnutia
Súd: Krajský súd Trnava Spisová značka: 14S/28/2011 Identifikačné číslo súdneho spisu: 2011200233 Dátum vydania rozhodnutia: 21. 06. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2011200233.2 Uznesenie Krajský súd v Trnave v právnej veci žalobcu: M. Q., bytom N. X, XXX XX Y., zast.: JUDr. Roman Cibulka, advokát, Hlavná 13, 917 01 Trnava, proti žalovanému: Správa katastra Trnava, Vajanského 2, 917 01 Trnava, za účasti: Železnice Slovenskej republiky, so sídlom Klemensova 8, 813 61 Bratislava, IČO: 31 364 501, o preskúmanie zákonnosti postupu správneho orgánu t a k t o r o z h o d o l : Krajský súd v Trnave konanie z a s t a v u j e. Po právoplatnosti tohto rozhodnutia bude žalobcovi prostredníctvom Daňového úradu v Trnave vrátený skrátený súdny poplatok vo výške 59,30 eur. Železnice Slovenskej republiky sú p o v i n n é zaplatiť žalobcovi náhradu trov konania k rukám advokáta JUDr. Romana Cibulku vo výške 6,70 eur do troch dní od právoplatnosti rozhodnutia. o d ô v o d n e n i e : Žalobou podanou tunajšiemu súdu osobne dňa 07.04.2011 sa žalobca prostredníctvom splnomocneného právneho zástupcu domáhal preskúmania zákonnosti postupu žalovaného v súvislosti s vykonaním záznamu vecného bremena v zmysle §4 ods. 4 zákona č. 513/2009 Z.z. o dráhach a o zmene a doplnení niektorých zákonov v znení neskorších predpisov na nehnuteľnostiach žalobcu zapísaných na LV č. XXXX označených ako parc. registra ,,E“ č. 1914/18 - orná pôda o výmere 9747 m2 a parc. č. 1914/27- orná pôda o výmere 4529 m2 v k.ú. Y. v podobe práva prechodu a uloženia inžinierskych sietí v prospech Železníc Slovenskej republiky. Uznesením č.k. 14S/28/2011 - 25 zo dňa 08.07.2011 súd v súlade s § 250 ods.1 veta druhá O.s.p. pribral Železnice Slovenskej republiky, so sídlom Klemensova 8, 813 61 Bratislava, IČO: 31 364 501 do konania, nakoľko ich práva a povinnosti by mohli byť zrušením rozhodnutia žalovaného správneho orgánu dotknuté. Žalobca prostredníctvom splnomocneného právneho zástupcu podaním zo dňa 16.05.2012 súdu oznámil, že žalobu zo dňa 06.04.2011 berie v celom rozsahu späť a navrhuje predmetné konanie zastaviť. Podľa § 250h O. s. p. až do rozhodnutia súdu môže žalobca rozsah napadnutia správneho rozhodnutia obmedziť; rozšíriť ho môže len v lehote podľa § 250b O. s. p.. Až do rozhodnutia súdu môže žalobca vziať žalobu späť. Ak žalovanému medzitým vzniknú trovy konania, rozhodne súd o ich náhrade. Podľa § 250d ods.3 O. s. p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§250h ods.2). Odvolanie proti uzneseniu je prípustné. Vzhľadom na prejav vôle žalobcu súd postupoval podľa § 250d ods. 3 O. s. p. v spojení s 250h ods. 2 O. s. p. a konanie zastavil. Žalobca na výzvu súdu zaplatil v kolkoch 66 eur ako súdny poplatok za návrh. Podľa § 11 ods. 3 veta tretia zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len zákon o súdnych poplatkoch), v konaní o preskúmaní rozhodnutia orgánu verejnej správy sa poplatok vráti, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa § 11 ods. 4 zákona o súdnych poplatkoch, okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje. Nakoľko konanie o preskúmanie zákonnosti rozhodnutia žalovaného bolo zastavené z dôvodu späťvzatia návrhu žalobcom, súd rozhodol o vrátení zaplateného súdneho poplatku za návrh na začatie konania vo výške 59,30 eur, kráteného o 6,70 eura, v súlade s ustanovením § 11 ods. 3 a 4 zákona č. 71/1992 Zb. o súdnych poplatkoch v znení neskorších predpisov. O náhrade trov konania súd rozhodol podľa § 250h ods. 2 O.s.p. a § 246c ods.1 O.s.p. v spojení s ust. § 146 ods. 2 druhá veta O.s.p.. Podľa názoru súdu bol návrh na preskúmanie rozhodnutia žalovaného podaný dôvodne a konanie bolo zastavené po späťvzatí tohto návrhu z dôvodu uzavretia dohody o finančnej náhrade medzi žalobcom a Železnicami Slovenskej republiky. Keďže ust. § 146 ods. 2 druhá veta O.s.p. sa použitím extenzívneho výkladu aplikuje aj na pozíciu osôb zúčastnených na súdnom konaní súd priznal žalobcovi náhradu trov konania a zaviazal Železnice Slovenskej republiky zaplatiť žalobcovi náhradu trov konania v sume 6,70 eur, ktorá predstavuje skrátenú časť súdneho poplatku. Toto rozhodnutie senát Krajského súdu v Trnave prijal pomerom hlasov 3:0 (§3ods.9 zák.č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

